L-Arċisqof Charles Scicluna saħaq li l-pulizija m’għandu jħares lejn wiċċ ħadd u jagħmel dak li hemm bżonn jagħmel b’sens kbir ta’ ġustizzja u ekwità. Huwa appella lis-soċjetà biex tgħin lill-pulizija fil-ġlieda kontra l-kriminalità għaliex sostna li l-kriminalità tasal qabel l-istat fir-riżorsi u l-istat irid ilaħħaq magħha. Il-programm ta’ attivitajiet li jfakkar il-205 snin mit-twaqqif tal-korp tal-pulizija lahaq il-qofol tiegħu f’Jum il-Pulizija, fost oħrajn b’quddiesa fil-Konkatidral ta’ San Ġwann bi preżenza qawwija, fost oħrajn, ta’ uffiċjali tal-pulizija, membri tal-korp u rekluti, u aktar tard b’parata fil-Belt. Fl-omelija, Monsinjur Arċisqof Charles Scicluna saħaq li l-pulizija m’għandu jħares lejn wiċċ ħadd, li jagħmel dak li hemm bżonn jagħmel b’sens kbir ta’ ġustizzja u ekwità. “Aħna għandna bżonn Korp tal-Pulizija li jkun garanzija tal-legalità għal kulħadd. Kull ċittadin għandu dritt jippretendi li l-Korp tal-Pulizija qiegħed hemm biex jiddefendih meta qiegħed fis-sewwa, u kull kriminal, hu min hu, għandu jippretendi Korp tal-Pulizija se jgħin biex il-ġustizzja sseħħ, hu min hu l-kriminal.” Monsinjur Arċisqof qal li kultant wieħed ikollu jħallas prezz għoli għax jagħmel id-dover tiegħu. “Ħadd mhu se jċapċaplek għax tagħmel id-dover tiegħek, anzi jċapċpuhielek, kif ngħidu bil-Malti. Ħadd mhu se jfaħħrek għax tagħmel id-dover tiegħek. Imma dik trid tkun il-glorja tal-Korp tal-Pulizija u tal-membri tiegħu.” Tkellem dwar kif il-kriminalità tasal qabel l-istat fir-riżorsi, u għalhekk appella lis-soċjetà biex tgħin ukoll lill-Pulizija biex issir ġustizzija. Monsinjur Arċisqof appella lir-rekluti ż-żagħżagħ li se jieħdu l-ġurament tal-ħatra fil-jiem li ġejjin biex ikun ta’ servizz għaċ-ċittadini. “Tkunu ta’ ħadd, kunu għal kulħadd, kunu ta’ servizz għaċ-ċittadin kollha b’sens ta’ lealtà u onestà.” Wara l-quddies, saret parata u sfilata mit-taqsimiet varji tal-pulizija bis-sehem fost oħrajn tal-banda tal-pulizija u l-precision drill team li taw wirja tal-ħiliet tagħhom fi Pjazza San Ġorġ. Hemmhekk taw is-salut lill-Kummissarju Lawrence Cutajar, lill-Ministru tal-Intern Michael Farrugia u lill-President ta’ Malta George Vella. Il-President spezzjona l-gwardja tal-unur magħmula minn stakkament tal-pulizija.